Mestni muzej Idrija

Iz niti in sanj
2026-06-19 19:00 - 2026-08-30 19:00 (Europe/Ljubljana)
Iz niti in sanj
razstava navdihnjena po zgodbi Melhiorca v klikl šoli
19. 6.–30. 8. 2026
Grad Gewerkenegg
Odprtje razstave: 19. 6. ob 19.00
Javno vodstvo: 20. 6. ob 15.00
Stremljenje po izpopolnjevanju znanja in kakovosti klekljanih čipk kot »rudarske umetnosti« v Idriji je terjalo napore generacij žena. Sprva se je znanje prenašalo neformalno, iz roda v rod, iz rok, ki so znale.
»Iz take smo snovi kot sanje,« pravi Shakespeare. Za čipke potemtakem lahko rečemo, da so »iz niti in sanj«.
Potrebnega je bilo veliko truda, poguma in vizije, da je po začetnih poskusih organiziranega izobraževanja – od manufakture do industrijske šole in čipkarnice – leta 1876 v Idriji začela delovati čipkarska (klikl) šola. Ta tudi danes ohranja in nadgrajuje dediščino klekljanja. Prepleta niti znanja, ustvarjalnosti in občutka za lepoto – med spoštovanjem tradicije ter odprtostjo za razvoj in inovativnost.
Naj niti klekljarskega znanja nikdar ne popustijo.
Razstava je poklon visoki obletnici neprekinjenega delovanja čipkarske šole v Idriji. Nastala je kot plod sodelovanja učiteljic Čipkarske šole Idrija, muzeja ter likovnih in medijskih ustvarjalcev, ki sta besede preoblikovala v podobe. V razstavi se prepletajo resničnost in domišljija, tradicija in sodobnost.
Nekje med nitmi, vzorci in zgodbami se skriva tudi lik, ki danes ni v ospredju, a brez njega razstave ne bi bilo:
»Čipke, seveda!« se je tihotapka Melhiorca zarežala od ušesa do ušesa in razkrila svoja škrbasta usta. Tudi mojstrica pobegov iz ječe se je želela naučiti skrivnosti klekljanja in se tokrat odpravila v klikl šolo.

Danilo Jereb: PAPIRC KLIKLNI CVIRN = ŠPICA
2026-06-19 19:00 - 2026-08-30 19:00
Danilo Jereb: PAPIRC KLIKLNI CVIRN = ŠPICA
19. 6.–30. 8. 2025
Grad Gewerkenegg, Mala galerija
Odprtje razstave: 19. 6. ob 19.00
Javno vodstvo: 20. 6. ob 14.30
Danilo Jereb (roj. 1965 v Idriji), magister likovnih umetnosti, se v avtorsko prepoznavnem slogu poklanja domači etnološki dediščini. Prefinjenost prepletanja tisočerih niti ročno klekljane idrijske čipke na samosvoj način prenaša v likovna dela, ki pripadajo tako dvodimenzionalnemu kot trodimenzionalnemu mediju. Ustvarjena so s konvencionalnimi likovnimi izraznimi sredstvi, ki jim dodaja tudi nekonvencionalne, te pa v obliki kolažnih aplikacij ali asemblažnih rešitev vključuje v svoje umetniške kreacije. Papirci, kliklni, cvirn, špice in bula so iz klekljarske dediščine izbrani materiali in predmeti, ki po principu reciklaže postanejo polnomočni nosilci zgodbe, ki prinaša genius loci in genius saecoli. Raznorodnost materialov, načinov in pristopov likovne vizualizacije s preciznostjo, tehnično dovršenostjo in metjejsko izpiljenostjo povezuje v idejno zanimive in pestre konstrukcijske celote, ki so uravnoteženo vpete v celoto. Notranja struktura je še posebej trdna v slikarskih delih, ki nastajajo na kvadratnih formatih ter po zgodovinsko pomembnem in osebno priljubljenem križnem principu kompozicijske gradnje. V delih je na različne načine prisotna simbolika, ki je avtor ne podaja le z motivno snovjo, ampak tudi z barvami, linijami, ploskvami in strukturami. Kljub močni historični podstati imajo dela Danila Jereba izrazito sodobno pojavno obliko, močan poudarek na likovnoformalnih elementih in vsebini ter značilno multimedijskost.

Prekrižam, posukam, prekrižam
2026-06-19 19:00 - 2026-08-30 19:00
Prekrižam, posukam, prekrižam
150 let čipkarske šole v Idriji
Osrednja festivalska razstava Mestnega muzeja Idrija, CŠOD OE Čipkarska šola Idrija, Društva klekljaric idrijske čipke in Klekljarskega društva Marjetica Cerkno
19. 6.–30. 8. 2025
Grad Gewerkenegg, Razstavišče Nikolaja Pirnata
Odprtje razstave: 19. 6. ob 19.00
Javno vodstvo: 20. 6. ob 15.00
Razstava ob 150-letnici čipkarske šole v Idriji vas popelje skozi zgodbo ustanove, ki je zaznamovala razvoj idrijske čipke in življenje številnih generacij klekljaric. Čipkarska šola je bila ustanovljena leta 1876 v času, ko je klekljanje v Idriji in njeni okolici predstavljalo način vsakdanjega življenja in vir dodatnega zaslužka predvsem rudarskim družinam. Pomembno vlogo pri začetkih šole je imela prva učiteljica in vodja Ivana Ferjančič, ki je z znanjem in predanostjo postavila temelje organiziranega čipkarskega izobraževanja v Idriji. V naslednjih desetletjih so njeno delo nadaljevale učiteljice, ki so s strokovnostjo in vztrajnostjo pripomogle k prepoznavnosti idrijske čipke doma in v tujini. Prav učiteljice so bile skozi celotno zgodovino šole njen najtrdnejši steber, zato jih na razstavi posebej izpostavljamo: na fotografijah, v zapisih, ob izdelkih učenk in učencev ter v filmskem zapisu.
Skozi različna zgodovinska obdobja se je šola nenehno prilagajala družbenim, gospodarskim in kulturnim spremembam. Posledično so se spreminjali učni programi ter razvijale tehnike klekljanja, načini poučevanja in organizacija dela. Zaposlene so si prizadevale za izboljšanje delovnih pogojev, vodje šole za zagotavljanje virov njenega financiranja. Poslanstvo šole je času in razmeram navkljub 150 let ostalo enako: ohranjanje in posredovanje znanja klekljanja idrijske čipke novim generacijam učenk in učencev. Več kot 500 otrok in mladih ter več kot 150 odraslih klekljaric in klekljarjev, vpisanih v različne programe šole, je jamstvo za prihodnost. Ob tem pa šola danes ni le prostor učenja, temveč tudi pomembna nosilka razvoja, promocije in trženja idrijske čipke.
Na razstavi so članice dveh klekljarskih društev na Idrijskem in Cerkljanskem – Društva klekljaric idrijske čipke in Klekljarskega društva Marjetica Cerkno – poskušale osvetliti bogastvo klekljarskih tehnik, ki jih je čipkarska šola učila in jih še vedno uči. Po več kot sto let starih ohranjenih učnih načrtih so sklekljale čipke: vse od vajenic do najzahtevnejših motivnih izdelkov, ki so terjali nemalo časa in znanja. Doma so poiskale tudi čipke, ki so jih kot učenke izdelale v šoli pred mnogimi leti. Prav tako so na razstavi na ogled čipke, izdelane v zadnjih letih v programih izobraževanja za otroke in mladino, čipkarske šole za odrasle in eksperimentalne skupine. Naj bo ta razstava naš skupni poklon šoli in njenemu visokemu jubileju!

Ne zgolj bela. Čipka.
2026-07-03 19:00 - 2026-10-04 17:00
Ne zgolj bela čipka
Razstava čipk članic Klekljarskega društva Marjetica Cerkno
3. 7.–4. 10. 2026
Cerkljanski muzej
Odprtje razstave: 3. 7. ob 19. uri
Mnogi menijo, da je bela čipka najlepša. Tudi klekljarice Klekljarskega društva Marjetica Cerkno se s tem strinjamo. Nič čudnega, saj prav bela predstavlja optimizem, torej pozitiven pogled na svet. Vendar smo si letos privoščile nekaj klekljarske svobode za ustvarjalni izziv vzele papirce društva Fuselliamo in vanje vpletale tudi svoje zamisli. Tako čipke za to razstavo niso izdelane zgolj po tuje, pač pa tudi po naše, prav tako niso zgolj bele ali drap, ampak imajo še vložke drugih barv. In zakaj smo za osnovo izbrale prav take vzorce? Videle smo jih ob obisku razstave v Gradiški pri Gorici, kjer to društvo deluje, in so nas navdušili. Pa tudi zato, ker društvo Fuselliamo želi sodelovati, negovati in širiti umetnost klekljanja čipke, spodbujati povezave z ljubitelji te dejavnosti in vzpostavljati sodelovanje z drugimi društvi. Prav to je tudi naše vodilo. Kako nam je letošnja bera tako sklekljanih čipk uspela, pa presodite vi, cenjene obiskovalke in spoštovani obiskovalci naše – že 28. razstave.
Marija Rejc, članica Klekljarskega društva Marjetica Cerkno
Razstavljajo:
Marija Batagelj
Valerija Eržen
Karmen Jezeršek
Milena Kalan Frančeškin
Valentina Kogoj
Jožica Komloši
Viktorija Likar
Roberta Močnik
Marija Dolenc Obid
Marinka Oblak
Rozalija Peternelj
Jožica Peternelj
Milena Podobnik
Pavla Podobnik
Milena Platiše
Marija Rejc
Ana Marija Sorč
Vida Škrlj
Slavica Špik
Leonarda Štremfelj
Stana Štucin
Marinka Tušar
Vida Tacer
Pavla Zajc
Ladislava Zajc
Mentorica:
Milena Kalan Frančeškin
